Kryeministri Berisha vlerëson rolin e presidentit Wilson
Pritje për kryeministrin e Shqipërisë në shtëpinë muze të Presidentit Woodrow Wilson në Uashington
Shtëpia muze e presidentit Woodrow Wilson, i vetmi muze presidencial në Uashington, në bashkëpunim me komisionin federal për trashëgiminë kulturore dhe me ambasadën shqiptare në SHBA, dhanë mbrëmë një pritje për kryeministrin e Shqipërise, Sali Berisha. Ishte një takim kulturor për të ritheksuar lidhjet historike midis Shqipërisë dhe Shteteve të Bashkuara.Të pranishëm ishin zyrtarë amerikanë, një numër shqiptaro-amerikanësh, përfaqësues institucionesh, fondacionesh, organizatash jo qeveritare e diplomatë, duke përfshirë ambasadorin amerikan në Tiranë, Aleksandër Arvizu. Warren Miller është kryetar i Komisionit të Shteteve të Bashkuara, për Ruajtjen e Trashëgimisë amerikane jashtë vendit, agjenci qeveritare e ngarkuar për të ndihmuar në mbrojtjen dhe ruajtjen e përmendoreve, objekteve historike, dhe pasurive të tjera amerikane në Evropën Qendrore dhe Lindore. Komisioneri Miller vlerësoi ndihmën e jashtëzakonshme të popullit shqiptar për mbrojtjen e hebrenjve gjatë Luftës së Dytë Botërore dhe falenderoi veçanërisht kryeministrin Berisha për përkrahjen e propozimit amerikan për krijimin e një qendre kulturore-muzeale në Shqipëri ku njerëzit të mblidhen për të përkujtuar viktimat e holokaustit dhe aktin heroik e human të shqiptarëve në mbrojtje të hebrenjve gjatë luftës së dytë botërore. tha zoti Miller, duke i dorëzuar kryeministrit Medaljen e Mirënjohjes. Të dy palët falenderuan zyrtarisht njëra tjetrën për kontributin e ndërsjellë në forcimin e marrëdhënieve dhe miqësisë midis dy vendeve e popujve. Pritja u organizua jo rastësisht në shtëpinë muze të presidentit Woodrow Wilson - presidenti i 28 të i Amerikës, i cili u bë edhe mbrojtësi i vendosur i Shqipërisë më 1920, kur hodhi poshtë planin e Versajës për copëtimin e vendit. Në vitin 1919, udhëheqësit e lartë të 4 vendeve fituese të Luftës së Parë Botërore - Angli, Francë, Itali dhe Shtetet e Bashkuara - u mblodhën në Versajë afër Parisit për të vendosur kushtet e paqes. Të shqetesuar nga sjellja e fqinjëve dhe nga një copëtim i mundshëm i vendit, patriotët shqiptarë që lobonin pranë konferencës, dolën me idenë që në kuadër të Lidhjes së Kombeve, Shqipëria të vihej nën mandatin e Shteteve të Bashkuara. Sado jo praktike kjo ide, besimi i shqiptarëve ndaj Amerikës vërtet u përligj në janar të vitit 1920. Më 14 të atij muaji, Franca Anglia dhe Italia dolën me një zgjidhje përfundimtare të çështjes shqiptare: territori i Shqipërisë, thanë ata, duhej të ndahej mes Jugosllavisë, Greqisë dhe Italisë, ndërsa një pjesë e vogël territori të lihej autonom nën protektoratin italian. Plani u paraqit për t'u firmosur, por kur dokumenti iu dërgua presidentit Wilson, ai e shtyu tej duke e kundërshtuar kategorikisht. Konferenca nuk arriti t’i bënte ndonjë ndryshim të dukshëm kufijve të përcaktuar nga Protokolli i Firences më 1913. Automatikisht, Shqipëria rifitoi pavarësinë e saj, vetëm falë presidentit Woodrow Wilson, tha kryeministri Berisha. Kryeministri Berisha erdhi në këtë shtëpi muze të presidentit Wilson, pas një takimi pune me sekretaren e shtetit Hillari Klinton në Departamentin e Shtetit. Për shqiptarët e asaj periudhe, tha kryeministri Berisha, presidenti Woodrow Wilson ishte një Bill Klinton i kohës sonë - shpëtuesi i shqiptarëve të Kosovës.